b'\n_START_ARTICLE_\nSmuti\n_START_PARAGRAPH_\nSm\xc3\xbati (angle\xc5\xa1ko smoothie; iz smooth = gladek), tudi zm\xc3\xa9\xc5\xa1an\xc4\x8dek, je napitek iz zme\xc5\xa1anega sadja. Veliko smutijev poleg sve\xc5\xbeega vsebuje tudi zmrznjeno sadje, zmleti led in zmrznjen jogurt. Po gostoti so podobni mle\xc4\x8dnim napitkom (milkshake), vendar ne vsebujejo mleka ali sladoleda. V Sloveniji je\xc2\xa0\xc2\xbbSmoothie\xc2\xab\xc2\xa0registrirana blagovna znamka podjetja Fructal.\n_START_SECTION_\nZgodovina\n_START_PARAGRAPH_\nNa ameri\xc5\xa1ki zahodni obali se smutiju podobni sadni napitki za\xc4\x8dnejo prodajati \xc5\xbee okrog 1930, v 1940. letih pa se je dalo dobiti tudi \xc5\xbee prve recepte (banana smoothee, pineapple smoothee)._NEWLINE_Ime se je pojavljalo v dveh oblikah,\xc2\xa0\xc2\xbbsmoothee\xc2\xab\xc2\xa0in\xc2\xa0\xc2\xbbsmoothie\xc2\xab, in je ozna\xc4\x8devalo pija\xc4\x8do, narejeno z me\xc5\xa1alnikom. Uporabljati se je za\xc4\x8delo v 60. letih. O\xc4\x8de napitka in imena naj bi bil Steve Kuhnau, lastnik in ustanovitelj podjetja Smoothie King. Sam je bil alergi\xc4\x8den na mle\xc4\x8dne izdelke, zato ni mogel piti pija\xc4\x8d, kot so bili mle\xc4\x8dni napitki, in naj bi zato izumil smuti, pija\xc4\x8do, ki ne vsebuje mleka. Samo ime datira \xc5\xbee v leto 1900, vendar ni bilo povezano ne s sadjem ne z napitki. V 60-ih so jih za\xc4\x8deli prodajati v prodajalnah sladoleda in trgovinah z zdravo prehrano (predvsem v Kaliforniji), kar je verjetno posledica pove\xc4\x8danega zanimanja za makrobiotiko v tistem \xc4\x8dasu._NEWLINE_Prvi smutiji so bili narejeni iz sadja, sadnega soka in ledu, nekateri so vsebovali \xc5\xa1e zmleto zmrznjeno mleko, stregli pa so jih v lokalnih restavracijah z zdravo prehrano._NEWLINE_Smutiji so bili najbolj popularni v Kaliforniji, zato ne presene\xc4\x8da, da je prva za\xc5\xa1\xc4\x8ditena blagovna znamka smutija, ki se je pojavila v sredini sedemdesetih let, nosila ime California Smoothie, proizvajalo pa jo je podjetje California Smoothie Company iz New Jerseyja._NEWLINE_V 80-ih letih 20. stoletka so se pove\xc4\x8devale zahteve po zdravem \xc5\xbeivljenju in ob porastu vsakovrstnih vrst zdrave hrane so postali moderni tudi smutiji. Takrat so odprli tudi prve specializirane prodajalne. V \xc5\xa1ir\xc5\xa1o uporabo so pri\xc5\xa1li v za\xc4\x8detku 90-ih let, tako v restavracijah kot v supermarketih. \xc5\xa0tevilni proizvajalci so za\xc4\x8deli recepturam dodajati zmrznjen jogurt, ponekod v Sredozemlju in na Bli\xc5\xbenjem vzhodu pa so za\xc4\x8deli kot sestavino uporabljati med. Ob dodatku alkoholnih pija\xc4\x8d se uporabljajo tudi kot sestavina za koktajle.\n_START_SECTION_\nZdravje\n_START_PARAGRAPH_\nSmutiji so priljubljeni zlasti pri ljudem, ki \xc5\xbeivijo zdravo. Po navadi jih lahko najdemo zraven zdravih proizvodov, kot so tofu, sve\xc5\xbee sadje, zelenjava itd._NEWLINE_Smuti vsebuje vlaknine, vitamine in antioksidante._NEWLINE_Nekateri kritiki opozarjajo na pretirano navdu\xc5\xa1enje nad smutiji in sorodnimi izdelki. Obi\xc4\x8dajno vsebujejo veliko sladkorjev in so zelo kalori\xc4\x8dni. Kakovost izdelka je odvisna tudi od predpriprave sadja in zelenjave; pogosto sokovi in s tem tudi smutiji ne vsebujejo znatnih koli\xc4\x8din vlaknin. Vsekakor so praviloma kakovostnej\xc5\xa1i doma propravljeni sadno-zelenjavni napitki. Prehranski strokovnjaki namesto smutijev svetujejo u\xc5\xbeivanje sve\xc5\xbeega sadja in zelenjave.'